Aprillikuus Leipzigis olles avanes mul võimalus külastada ooperiteatri peanäitejuhi Peter Konwitschny proove ja näha hiljem ka tulemust laval: parasjagu valmistas ta ette Richard Straussi "Elektrat" (1909). Praegu juba 66-aastane Konwitschny on üks olulisemaid ja uuenduslikumaid lavastajaid kogu ooperimaailmas ja seni ainus, keda ajakiri "Opernwelt" on lausa viiel korral kuulutanud aasta lavastajaks. Minu suureks rõõmuks avaldas Konwitschny ise soovi tulla Tallinnasse Eesti Muusika- ja Teatriakadeemiasse , töötamaks noorte lauljatega 2012. aasta kevadel. Ja seda hoolimata  oma   tihedast kalendrist.